Ego Martellus, decanus Oscariensis, notum facio omnibus presentibus et futuris quod Maria de Hauvillier, uxor quondam Guidonis de Hauvilier, dedit Deo et porte Cisterciensis, in puram et perpetuam elemosinam, pro remedio anime sue et antecessorum suorum, XVI solidos divionensium censuales super unum mansum apud Arcunceium, qui jacet juxta mansum Marescallorum, et super unum pratum nomine Fotet, quod pertinet ad predictum mansum. Ita ut quicumque pro tempore predictum mansum et pratum tenuerint, persolvent portario Cisterciensi annuatim XVI solidos predictos, medietatem in nativitate Domini et aliam medietatem in festo sancti Johannis Baptiste, sine aliqua contradictione et vexatione. Hanc elemosinam voluerunt, laudaverunt et ratam habuerunt Maria, quondam uxor Guidonis, filii predicte Marie, et filii ejusdem Johannes et Odo, et filie ipsius Sibilla et Seguina. Promittentes bona fide quod domum Cisterciensis, de ista elemosina, contra omnes homines in perpetuum, in pace tenebunt, et bonam garantiam portabunt. Renuntiantes omni juri quod habebant vel habere debebant tam in predicto manso quam in prato memorato nichil omnino, nec juris nec dominii nec in proprietatis sibi in supradictis retinentes. Ut igitur ista donatio et concessio modo prescripto in perpetuum firma et inviolabilis perseveret, ad petitionem omnium supradictorum, presentem cartam sigilli mei impressione roboravi. Actum anno Domini Mo CCo XXVIIIo.